La Directiva 79/409/CEE del Consell, de 2 d'abril de 1979, relativa a la conservació de les aus silvestres, va preveure la creació de zones d'especial protecció per a les aus, que garantissin la conservació de les aus incloses al seu annex I. Aquesta Directiva fou derogada per la Directiva 2009/147/CE del Parlament Europeu i del Consell, de 30 de novembre de 2009, relativa a la conservació de les aus silvestres, que és la vigent actualment en la matèria.
La Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i la flora silvestres, preveu la creació d'una xarxa ecològica europea coherent de zones especials de conservació anomenada Natura 2000.
Aquesta xarxa estarà formada per zones que cada Estat membre proposi a la Comissió Europea sempre que continguin hàbitats o espècies d'interès comunitari esmentats als annexos de la Directiva, i que compleixin els criteris de selecció que la mateixa Directiva estableix.
Aquesta Directiva estableix que totes les zones d'especial protecció per a les aus s'incorporin dins la xarxa Natura 2000.
La Llei 12/1985, de 13 de juny, d'espais naturals, estableix que correspon al Govern aprovar la proposta d'espais perquè siguin seleccionats per la Comissió Europea com a llocs d'importància comunitària (article 34.bis.ter), i declarar les zones de protecció especial per als ocells (article 34.ter.2), a proposta del departament competent en matèria de medi ambient, i un cop instruïts els expedients corresponents, d'acord amb el que preveu l'article 34.bis.ter.
D'acord amb aquesta normativa, l'Acord GOV/112/2006, de 5 de setembre, va designar les zones d'especial protecció per a les aus (ZEPA) i va aprovar la proposta de llocs d'importància comunitària (LIC).
Aquest Acord és l'acte que va fixar la contribució de Catalunya a la xarxa Natura 2000.
El gran volum de documentació gràfica que es va manejar per a l'elaboració de la llista d'espais a incloure a la xarxa Natura 2000 i l'elevat nombre d'al·legacions rebudes i acceptades, va propiciar que, tot i l'esforç per delimitar amb la màxima cura possible els espais, es produïssin alguns errors en la delimitació de diversos espais, detectats a posteriori, que convé que siguin esmenats per tal d'evitar disfuncions en la interpretació i en l'aplicació de les previsions de l'esmentat Acord del Govern.
Respecte dels espais proposats com a LIC a l'Acord GOV/112/2006, de 5 de setembre, un cop van ser seleccionats per la Comissió Europea com a LIC de la regió biogeogràfica mediterrània, han estat declarats zones especials de conservació (ZEC), d'acord amb el que preveuen la Directiva 92/43/CEE i la normativa interna abans esmentada.
La declaració es va fer per l'Acord GOV/150/2014, de 4 de novembre, mitjançant el qual es van declarar les zones especials de conservació de la regió biogeogràfica mediterrània (ZEC) i es va aprovar-ne l'instrument de gestió.
Aquest Acord va incloure la declaració com a ZEC dels espais els límits del quals són objecte de rectificació a l'Acord present.
Així mateix, mitjançant l'Acord GOV/58/2013, de 7 de maig, pel qual es dóna compliment a la Sentència del Tribunal Suprem de 18 d'octubre de 2012, per la qual s'estima el recurs contenciós administratiu 72/2007, es va incorporar la Pineda de Can Camins a l'espai proposat com a LIC en l'Acord GOV/112/2006, de 5 de setembre, anomenat Delta del Llobregat (ES0000146) i es va publicar el plànol corresponent.
S'ha constatat que en la delimitació efectuada va quedar fora, per error, un petit tram de la Pineda.
Mitjançant aquest Acord es rectifica la delimitació de diversos espais inclosos a l'Acord GOV/112/2006, de 5 de setembre, pel qual es designen zones d'especial protecció per a les aus (ZEPA) i s'aprova la llista de llocs d'importància comunitària (LIC), i a l'Acord GOV/150/2014, de 4 de novembre, pel qual es declaren zones especials de conservació de la regió biogeogràfica mediterrània, integrants de la xarxa Natura 2000, se n'aprova l'instrument de gestió, i s'autoritza el conseller de Territori i Sostenibilitat per poder actualitzar els annexos 2, 3 i 4 de l'Acord GOV/176/2013, pel qual es declaren les zones especials de conservació de la regió biogeogràfica alpina, integrants de la xarxa Natura 2000, i se n'aprova l'instrument de gestió, i es determina la nova delimitació dels espais afectats.
També es rectifica la delimitació de la Pineda de Can Camins, incorporada a l'espai Delta del Llobregat com a proposta de LIC per l'Acord GOV/58/2013, de 7 de maig, pel qual es dóna compliment a la Sentència del Tribunal Suprem de 18 d'octubre de 2012, per la qual s'estima el recurs contenciós administratiu 72/2007.
Per tot això, a proposta del conseller de Territori i Sostenibilitat, el Govern
—1 Aprovar la rectificació de la delimitació dels espais de la xarxa Natura 2000 indicats a l'annex 1.
La nova delimitació es grafia a l'annex 2.
—2 Aquestes noves delimitacions substitueixen, per als espais indicats a l'annex 1, les que preveuen l'Acord GOV/112/2006, de 5 de setembre, pel qual es designen zones d'especial protecció per a les aus (ZEPA) i s'aprova la proposta dels llocs d'importància comunitària (LIC), i l'Acord GOV/150/2014, de 4 de novembre, pel qual es declaren zones especials de conservació de la regió biogeogràfica mediterrània, integrants de la xarxa Natura 2000, se n'aprova l'instrument de gestió, i s'autoritza el conseller de Territori i Sostenibilitat per poder actualitzar els annexos 2, 3 i 4 de l'Acord GOV/176/2013, pel qual es declaren les zones especials de conservació de la regió biogeogràfica alpina, integrants de la xarxa Natura 2000, i se n'aprova l'instrument de gestió.
En relació amb l'espai Delta del Llobregat, la delimitació de la Pineda de Can Camins que consta a l'annex 2 substitueix la delimitació que preveu l'Acord GOV/58/2013, de 7 de maig, pel qual es dóna compliment a la Sentència del Tribunal Suprem de 18 d'octubre de 2012, per la qual s'estima el recurs contenciós administratiu 72/2007.
—3 Autoritzar el conseller de Territori i Sostenibilitat per dur a terme les actuacions necessàries per traslladar la rectificació de la delimitació dels espais de la xarxa Natura 2000 al Ministeri d'Agricultura, Alimentació i Medi Ambient per a la seva tramesa a la Comissió Europea.
—4 Disposar la publicació d'aquest Acord al Diari Oficial de la Generalitat de Catalunya.
Contra aquest Acord, que exhaureix la via administrativa, es pot interposar, amb caràcter potestatiu, recurs de reposició davant l'òrgan que l'ha dictat en el termini d'un mes a comptar de l'endemà de la seva publicació al Diari Oficial de la Generalitat de Catalunya, de conformitat amb el que preveuen els articles 116 i 117 de la Llei 30/1992, de règim jurídic de les administracions públiques i del procediment administratiu comú.
També es pot interposar directament recurs contenciós administratiu davant el Tribunal Superior de Justícia de Catalunya en el termini de dos mesos a comptar de l'endemà de la seva publicació al Diari Oficial de la Generalitat de Catalunya, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Llista dels espais de la xarxa Natura 2000 objecte d'aquest Acord
Municipis on es fa la rectificació
Sant Iscle de Vallalta, Sant Cebrià de Vallalta, Badalona
Montserrat-Roques Blanques-riu Llobregat
Abrera, Collbató, Vacarisses, Monistrol de Montserrat
* La rectificació afecta el sector Pineda de Can Camins, proposat com a LIC per l'Acord GOV/58/2013, de 7 de maig.
Plànols de detall dels sectors on es rectifiquen els límits dels espais de la xarxa Natura 2000